**Έκθεση της** **Κοινοβουλευτικής Επιτροπής Ενέργειας, Εμπορίου, Βιομηχανίας και Τουρισμού για τα νομοσχέδια του επισυνημμένου παραρτήματος**

**Παρόντες:**

 Κυριάκος Χατζηγιάννης, πρόεδρος Χρύσης Παντελίδης

 Ονούφριος Κουλλά Μιχάλης Γιακουμή

 Κώστας Κώστα Σταύρος Παπαδούρης

 Ανδρέας Πασιουρτίδης

 Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού μελέτησε τα τρία νομοσχέδια του επισυνημμένου παραρτήματος σε τέσσερις συνεδρίες της, που πραγματοποιήθηκαν στις 25 Οκτωβρίου και στις 15, 22 και 29 Νοεμβρίου 2022. Στο πλαίσιο των συνεδριάσεων αυτών κλήθηκαν και παρευρέθηκαν ενώπιον της επιτροπής εκπρόσωποι του Υπουργείου Ενέργειας, Εμπορίου και Βιομηχανίας, του Τμήματος Αφερεγγυότητας του ίδιου υπουργείου, του Τμήματος Φορολογίας του Υπουργείου Οικονομικών, της Νομικής Υπηρεσίας της Δημοκρατίας, η Αρχιπρωτοκολλητής, ο Χρηματοοικονομικός Επίτροπος, εκπρόσωποι της Επιτροπής Κεφαλαιαγοράς Κύπρου, του Συνδέσμου Εγκεκριμένων Λογιστών Κύπρου, του Συνδέσμου Τραπεζών Κύπρου, του Παγκύπριου Δικηγορικού Συλλόγου, των εργοδοτικών οργανώσεων ΟΕΒ και ΚΕΒΕ και των συνδικαλιστικών οργανώσεων ΠΑΣΥΔΥ και ΠΕΟ. Το Τμήμα Εφόρου Εταιρειών και Διανοητικής Ιδιοκτησίας του Υπουργείου Ενέργειας, Εμπορίου και Βιομηχανίας και οι συνδικαλιστικές οργανώσεις ΣΕΚ και ΔΕΟΚ, παρ’ όλο που κλήθηκαν, δεν εκπροσωπήθηκαν στις συνεδρίες της επιτροπής.

 Στο στάδιο της συζήτησης των νομοσχεδίων παρευρέθηκε επίσης το μέλος της επιτροπής κ. Ηλίας Μυριάνθους.

 Σημειώνεται ότι η επιτροπή, για λόγους που προκύπτουν από τη σημασία και τους σκοπούς των προτεινόμενων νομοθετικών ρυθμίσεων, έκρινε σκόπιμη την κατά προτεραιότητα συζήτηση των πιο πάνω νομοσχεδίων, σύμφωνα με τις πρόνοιες του Κανονισμού 40Α του Κανονισμού της Βουλής. Ειδικότερα, για τη συζήτηση των νομοσχεδίων ακολουθήθηκε η προβλεπόμενη στον Κανονισμό της Βουλής διαδικασία όσον αφορά τα στάδια συζήτησης, αλλά για σκοπούς επίσπευσης της όλης διαδικασίας τα εν λόγω στάδια έχουν συμπτυχθεί.

 Σκοπός του πρώτου, του δεύτερου και του τρίτου νομοσχεδίου είναι, αντίστοιχα, η τροποποίηση του περί Εταιρειών Νόμου, του περί Πτώχευσης Νόμου και του περί του Τμήματος Αφερεγγυότητας και Συναφών Θεμάτων Νόμου, ώστε να επέλθει η εναρμόνιση της εθνικής νομοθεσίας με την πράξη της Ευρωπαϊκής Ένωσης με τίτλο «Οδηγία (ΕΕ) 2019/1023 του Ευρωπαϊκού Κοινοβουλίου και του Συμβουλίου της 20ής Ιουνίου 2019 περί του πλαισίου για την προληπτική αναδιάρθρωση, την απαλλαγή από τα χρέη και τις ανικανότητες ή την έκπτωση οφειλετών, καθώς και περί μέτρων βελτίωσης των διαδικασιών αυτών και για την τροποποίηση της Οδηγίας (ΕΕ) 2017/1132 (Οδηγία για την αναδιάρθρωση και την αφερεγγυότητα)».

 Ειδικότερα, με τα υπό συζήτηση νομοσχέδια προβλέπονται μεταξύ άλλων τα ακόλουθα:

1. Παροχή στους πτωχεύσαντες επιχειρηματίες μίας δεύτερης ευκαιρίας να δραστηριοποιηθούν οικονομικά.
2. Διαδικασία για την απαλλαγή των αφερέγγυων επιχειρηματιών από τα χρέη τους.
3. Μέτρα που αποσκοπούν στη βελτίωση των διαδικασιών για την αναδιάρθρωση, την αφερεγγυότητα και την απαλλαγή από τα χρέη.
4. Διευκόλυνση της πρόσβασης των βιώσιμων επιχειρήσεων που αντιμετωπίζουν οικονομικές δυσχέρειες σε μέτρα αναδιάρθρωσης σε πρώιμο στάδιο, με στόχο την αποφυγή της αφερεγγυότητας.
5. Παροχή δυνατότητας έγκαιρης προειδοποίησης και επιγραμμικής ενημέρωσης των οφειλετών με την οποία θα επισημαίνεται τυχόν κίνδυνος αφερεγγυότητας.
6. Παροχή δυνατότητας στους επιχειρηματίες να διατηρήσουν πλήρως ή μερικώς τον έλεγχο των περιουσιακών τους στοιχείων και της καθημερινής λειτουργίας της επιχείρησής τους κατά την αναδιάρθρωση.
7. Επιβολή υποχρέωσης στον διευθυντή εταιρείας, όταν υπάρχει πιθανότητα αφερεγγυότητας, ώστε:

 α. να μεριμνά για τα συμφέροντα των πιστωτών, των μετόχων/εταίρων και άλλων ενδιαφερόμενων μερών,

 β. να λαμβάνει μέτρα για την αποφυγή της αφερεγγυότητας και

 γ. να απέχει από την τέλεση πράξεων με πρόθεση ή βαριά αμέλεια οι οποίες απειλούν τη βιωσιμότητα της επιχείρησης.

 Στο πλαίσιο της εξέτασης των νομοσχεδίων ενώπιον της επιτροπής, το Υπουργείο Ενέργειας, Εμπορίου και Βιομηχανίας, σε συνεργασία με τη Νομική Υπηρεσία της Δημοκρατίας, υπέβαλε στην επιτροπή αναθεωρημένα κείμενα για το πρώτο και το δεύτερο νομοσχέδιο, στα οποία επέφερε βελτιώσεις και τροποποιήσεις τεχνικής φύσεως.

 Όλοι οι παρευρισκόμενοι συμφώνησαν με τους σκοπούς και τις επιδιώξεις των υπό συζήτηση νομοσχεδίων.

 Στο πλαίσιο της συνέχισης της συζήτησης, η εκπρόσωπος του Υπουργείου Ενέργειας, Εμπορίου, Βιομηχανίας και Τουρισμού ενημέρωσε την επιτροπή ότι κατά την εναρμόνιση με την Οδηγία (ΕΕ) 2019/1023 δε μεταφέρθηκαν στα υπό συζήτηση νομοσχέδια οι διατάξεις της Οδηγίας οι οποίες είναι δυνητικές, καθώς και οι διατάξεις του άρθρου 25 αυτής, το οποίο προβλέπει μεταξύ άλλων ότι, με την επιφύλαξη της δικαστικής ανεξαρτησίας και ενδεχόμενων διαφορών στην οργάνωση των δικαστικών συστημάτων ανά την Ένωση, τα κράτη μέλη διασφαλίζουν ότι τα μέλη των δικαστικών αρχών που χειρίζονται διαδικασίες οι οποίες αφορούν την αναδιάρθρωση, την αφερεγγυότητα και την απαλλαγή από τα χρέη λαμβάνουν κατάλληλη κατάρτιση και διαθέτουν την αναγκαία εμπειρογνωμοσύνη για τις αρμοδιότητες. Όπως επισήμανε η ίδια εκπρόσωπος, λόγω της συνταγματικής αρχής της διάκρισης των εξουσιών, το άρθρο 25 της Οδηγίας δεν περιλήφθηκε στην εναρμόνιση, αφού θεωρήθηκε ότι δε δύναται η εκτελεστική ή η νομοθετική εξουσία να επιβάλει υποχρέωση εκπαίδευσης στη δικαστική εξουσία.

 Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού επισήμανε ότι, δεδομένης της πολυπλοκότητας των θεμάτων αφερεγγυότητας, υφίσταται αδήριτη ανάγκη για εκπαίδευση των δικαστών, ώστε να διασφαλιστεί η ποιότητα της απονομής δικαιοσύνης στον τομέα αυτό. Συναφώς, αποφάσισε όπως τροποποιηθεί το κείμενο του τρίτου νομοσχεδίου, ώστε να περιληφθεί σε αυτό πρόνοια για την κατάρτιση των δικαστών σε θέματα αναδιάρθρωσης, αφερεγγυότητας και απαλλαγής από τα χρέη στο πλαίσιο του περί της Ίδρυσης και Λειτουργίας Σχολής Δικαστών Νόμου.

 Οι εκπρόσωποι του Υπουργείου Ενέργειας, Εμπορίου και Βιομηχανίας και της Νομικής Υπηρεσίας της Δημοκρατίας συμφώνησαν με την πιο πάνω απόφαση της επιτροπής.

 Υπό το φως των πιο πάνω, η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού, αφού έλαβε υπόψη όλα όσα τέθηκαν ενώπιόν της, κατά πλειοψηφία του προέδρου και των μελών της βουλευτών των κοινοβουλευτικών ομάδων του Δημοκρατικού Συναγερμού και ΑΚΕΛ-Αριστερά-Νέες Δυνάμεις και των μελών της βουλευτών της Δημοκρατικής Παράταξης και του Κινήματος Οικολόγων-Συνεργασία Πολιτών, εισηγείται στη Βουλή την ψήφιση των πιο πάνω νομοσχεδίων σε νόμο όπως αυτά έχουν τροποποιηθεί.

 Το μέλος της επιτροπής βουλευτής της κοινοβουλευτικής ομάδας του Δημοκρατικού Κόμματος επιφυλάχθηκε να τοποθετηθεί επί των προνοιών των νομοσχεδίων κατά τη συζήτησή τους στην ολομέλεια του σώματος.

30 Νοεμβρίου 2022

Αρ. Φακ.: 23.01.063.184-2022,

 23.01.063.185-2022,

 23.01.063.186-2022.

ΝΚ/ΦΦ,ΜΚ/ΜΕ

**ΠΑΡΑΡΤΗΜΑ**

|  |  |
| --- | --- |
| 1. | Ο περί Εταιρειών (Τροποποιητικός) (Αρ. 9) Νόμος του 2022. |
| 2. | Ο περί Πτώχευσης (Τροποποιητικός) (Αρ. 2) Νόμος του 2022. |
| 3. | Ο περί του Τμήματος Αφερεγγυότητας και Συναφών Θεμάτων (Τροποποιητικός) Νόμος του 2022. |